Ján Cibuľa (rómsky funkcionár)

Ján Cibuľa, MUDr. (* 7. január 1932, Klenovec – † 18. august 2013, Bern) bol slovenský lekár rómskeho pôvodu. Spoluzakladateľ Zväzu Cigánov-Rómov na Slovensku, účastník prvého stretnutia Medzinárodnej rómskej únie v Orpingtone. Viedol dvanásťčlennú delegáciu západných a východných Rómov do sídla OSN v New Yorku a bol nominovaný na Nobelovu cenu za mier.
Skorý život.
Ján Cibuľa vyštudoval gymnázium v Rimavskej Sobote. Jeho otec bol huslista. V roku 1957 sa stal prvým Rómom vo vtedajšom Československu, ktorý ukončil Lekársku fakultu Univerzity Komenského v Bratislave. V roku 1968 sa stal spoluzakladateľom Zväzu Cigánov-Rómov.
Pôsobenie v zahraničí.
Po odchode Cibuľovej manželky do Rakúska, sa ju neúspešne pokúšal vyhľadať v zahraničí. Napokon emigroval do Švajčiarska. Od roku 1968 praxoval a pôsobil ako lekár v Berne, kde sa stal uznávaným odborníkom.
Medzinárodná rómska únia (International Romani Union – IRU).
Ján Cibuľa sa stretol počas jeho pôsobenia vo Švajčiarsku s predsudkami voči Rómom a začal pracovať na združení rómskych elít Európy. V roku 1971 pomohol zorganizovať stretnutie rómskych elít v Anglickom Orpingtone, ktoré sa stalo prvým stretnutím Medzinárodnej rómskej únie (International Romani Union – IRU). Na tomto stretnutí predstavil program na záchranu rómskeho ľudu a kultúry. V roku 1978 zorganizoval Cibuľa druhý kongres Medzinárodnej rómskej únie v Ženeve. Tento kongres schválil smerovanie a ciele IRU na ďalšie obdobie. Taktiež si kongres zvolil Cibuľu za prezidenta IRU. O rok neskôr Cibuľa financoval a viedol dvanásťčlennú delegáciu západných a východných Rómov Európy do sídla OSN v New Yorku. OSN uznala Rómov za národ a prijala IRU ako medzinárodnú rómsku reprezentatívnu organizáciu. Zároveň pridelili IRU do zoznamu skupín mimovládnych organizácií so štatútom pozorovateľa. Dr. Cibuľa sa stal veľvyslancom IRU v OSN.
V roku 1985 dostal Švajčiarsku Kultúrnu cenu kantónu Bern. Cibuľa vtedy ešte nemal Švajčiarske občianstvo a tak sa stal len druhým cudzincom v histórií, ktorý získal toto ocenenie. Počas socialistického režimu nedovolili československé autority preniknúť informácie o jeho úspechu na územie. Taktiež mohol navštevovať Jána vo Švajčiarsku len jeho otec. Ján Cibuľa písal o rómskej kultúre a zvykoch v periodickej tlači a vystupoval v televíznych diskusiách. Bojoval aj za odškodnenie obetí rómskeho holokaustu.
Návrat domov a ocenenia.
Ján Cibuľa sa vrátil domov na vtedajšie územie Československa v roku 1990. Bol zaradený do Príručky slovenskej exilovej kultúry ako významná osobnosť. V roku 1999 dostal ponuku od Českej televízie a produkčnej spoločnosti MEGA Entertaining z Izraela na nakrútenie dokumentárneho filmu o jeho živote. Združenie česko-slovenských Rómov v Kanade Cibuľu v roku 2001 nominovalo na Nobelovú cenu za mier. V roku 2002 mu bola udelená cena za celoživotné úsilie "Associazione THEM ROMANO". V roku 2008 dostal od slovenskej vlády ocenenie Cena za ľudskosť. Ku koncu života sa mu postupne zhoršoval zdravotný stav a od roku 2009 sa už pohyboval na invalidnom vozíčku. Ján Cibuľa podľahol ťažkej chorobe 18. augusta v roku 2013 vo svojom dome. Prezidentka Zuzana Čaputová ho ocenila vyznamenaním Rad Ľudovíta Štúra 1. triedy in memoriam.